Document ID: 32009R0975

KOMISIJAS REGULA (EK) Nr. 975/2009
(2009. gada 19. oktobris),
ar kuru groza Direktīvu 2002/72/EK, kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 27. oktobra Regulu (EK) Nr. 1935/2004 par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (1) un jo īpaši tās 5. panta 2. punktu,
tā kā:
(1)
Ar Komisijas 2002. gada 6. augusta Direktīvu 2002/72/EK, kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem (2), tika izveidots to monomēru un citu izejvielu Kopienas saraksts, ko var izmantot plastmasas materiālu un izstrādājumu ražošanā. Nesen Eiropas Pārtikas nekaitīguma iestāde (“Iestāde”) sniedza labvēlīgu zinātnisko novērtējumu vairākiem papildu monomēriem un izejvielām, kuras tagad būtu jāiekļauj līdzšinējā sarakstā.
(2)
Direktīvā 2002/72/EK iekļauts arī Kopienas saraksts ar piedevām, kuras var izmantot plastmasas materiālu un izstrādājumu ražošanai. Nesen Iestāde sniedza labvēlīgu zinātnisko novērtējumu vairākām papildu piedevām, kuras tagad būtu jāiekļauj līdzšinējā sarakstā.
(3)
Tāpēc Direktīva 2002/72/EK ir attiecīgi jāgroza.
(4)
Saskaņā ar Direktīvas 2002/72/EK 4. panta 1. punktu tās III pielikumā minētais Kopienas piedevu saraksts no 2010. gada 1. janvāra kļūs par “pozitīvo” sarakstu. Attiecīgi minētās direktīvas III pielikuma virsraksti vairs neattieksies uz “nepilnīgu” piedevu sarakstu.
(5)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Direktīvas 2002/72/EK II, III, IVa, V un VI pielikumu groza saskaņā ar šīs regulas I līdz V pielikumu.
2. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 19. oktobrī

Labels: 3
0
1
17